b'\n_START_ARTICLE_\nViipurin Diakonissalaitos\n_START_PARAGRAPH_\nViipurin Diakonissalaitos on vuonna 1869 Viipurin Saunalahteen perustettu diakonissalaitos, jonka yhteydess\xc3\xa4 toimi orpolastenkoti sek\xc3\xa4 sairaala. Nyky\xc3\xa4\xc3\xa4n se toimii Lahdessa nimell\xc3\xa4 Diakonialaitos Lahti.\n_START_SECTION_\nViipurin Diakonissalaitoksen historia\n_START_PARAGRAPH_\nViipurin Diakonissalaitos perustettiin vuonna 1869 Dresdenin diakonissalaitoksen suomalaisen diakonissan Olga Hackmanin testamenttivaroilla sek\xc3\xa4 muiden Hackmanin perheenj\xc3\xa4senten lahjoittamilla varoilla. Viipurin saksalaisen seurakunnan pastori Julius Steger ker\xc3\xa4si my\xc3\xb6s varoja Saksasta, Ven\xc3\xa4j\xc3\xa4lt\xc3\xa4 ja Sveitsist\xc3\xa4. Diakonissalaitosta edelsi vuotta aikaisemmin perustettu orpolastenkoti. Sen johtajana toimi dresdenil\xc3\xa4inen sisar Auguste K\xc3\xb6hler. Varsinainen diakonissalaitos perustettiin kauppaneuvos J. F. Hackmanin luona 2. maaliskuuta 1869. Laitoksen johtajaksi valittiin dresdenil\xc3\xa4inen sisar Amalie Fr\xc3\xb6hlich. Diakonissalaitoksen sielunhoitajaksi tuli pastori Steger. Diakonissalaitoksen 30-paikkainen sairaala perustettiin vuonna 1873 sek\xc3\xa4 lastentarha 1879. Molempia johti niin ik\xc3\xa4\xc3\xa4n dresdenil\xc3\xa4inen sisar. Toinen lastentarha avattiin my\xc3\xb6hemmin Pietarin esikaupungissa._NEWLINE_Amalie Fr\xc3\xb6hlichin matkustettua takaisin Saksaan vuonna 1883, valittiin uudeksi johtajaksi neiti Eva Collan ja 1886 neiti Emma Meten, joka my\xc3\xb6hemmin vihittiin diakonissaksi. Vuodesta 1906 l\xc3\xa4htien johtajattarena toimi Helsingin Diakonissalaitoksesta kutsuttu tytt\xc3\xb6koulun opettaja Greta Brax, ja h\xc3\xa4nen j\xc3\xa4lkeens\xc3\xa4 vuodesta 1931 Sivi\xc3\xa4 Saarinen. Viipurin Diakonissalaitoksen silm\xc3\xa4sairaala rakennettiin professori Gustaf Julius Str\xc3\xb6mborgin (1830\xe2\x80\x931899) muistoksi ker\xc3\xa4tyn rahaston varoilla vuonna 1905. Silm\xc3\xa4sairaalassa hoidettiin monien vuosien ajan noin puolet Suomen silm\xc3\xa4sairaista. Ensimm\xc3\xa4iset kolme diakonissaa vihittiin teht\xc3\xa4viins\xc3\xa4 1907, uusia oppilaita otettiin kuusi. Pastori Uno Nordstr\xc3\xb6m (Nortia) toimi diakonissalaitoksen johtajana vuosina 1911\xe2\x80\x931918, jolloin diakonissoja oli jo 58. Nordstr\xc3\xb6min toimikautena sisaria alettiin my\xc3\xb6s l\xc3\xa4hett\xc3\xa4\xc3\xa4 seurakuntiin._NEWLINE_Rovasti Elias Pentti toimi Diakonissalaitoksen johtajana vuosina 1924-1930. Pastori Otto Korpijaakko tuli johtajaksi 1931, jolloin avattiin my\xc3\xb6s uusi 130-paikkainen sis\xc3\xa4tautisairaala. Vuonna 1938 Rovasti Elias Pentti valittiin toisen kerran johtajaksi. Talvisodan j\xc3\xa4lkeen Diakonissalaitos evakuoitiin Karkkuun ja Viipurin menetyksen j\xc3\xa4lkeen vuonna 1940 siirrettiin nykyiseen toimipaikkaansa Lahteen.'